สำนักงานทรัพยากรน้ำแห่งชาติ บูรณาการหน่วยงานที่เกี่ยวข้องวางแผนบริหารจัดการน้ำ เพื่อรับฝนระลอกใหม่ช่วงปลายเดือนกันยายนนี้  ขณะที่ เขื่อนต่างๆ ยังสามารถรองรับน้ำได้อีก
สำนักงานทรัพยากรน้ำแห่งชาติ บูรณาการหน่วยงานที่เกี่ยวข้องวางแผนบริหารจัดการน้ำ เพื่อรับฝนระลอกใหม่ช่วงปลายเดือนกันยายนนี้  ขณะที่ เขื่อนต่างๆ ยังสามารถรองรับน้ำได้อีก

นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ  หรือ สทนช. กล่าวว่า จากสภาพอากาศที่ยังคงมีฝนตกต่อเนื่อง 1-2 วันนี้ อาจส่งผลให้ภาคเหนือ ภาคตะวันออกเฉียงเหนือ ภาคกลาง  โดยเฉพาะภาคตะวันออกและภาคกลาง เพราะฝนที่ตกทำให้ปริมาณน้ำในแม่น้ำสายต่างๆ มีผลกระทบในภาพรวม  เช่น แม่น้ำนครนายก และแม่น้ำปราจีนบุรีในฝั่งตะวันออก  จังหวัดหนองคายและนครพนมในภาคตะวันออกเฉียงเหนือ  และบริเวณแม่น้ำโขงที่จังหวัดมุกดาหาร บึงกาฬ และอุบลราชธานีต้องเฝ้าระวัง  ส่วนแม่น้ำเพชรบุรีที่มีน้ำล้นสปริงเวย์จากเขื่อนแก่งกระจาน ขณะนี้ปริมาณน้ำลดลงตามลำดับ แต่อาจยังคงท่วมบริเวณพื้นที่ลุ่มต่ำ  
ทั้งนี้ สทนช. ได้วางแผนบริหารจัดการน้ำ โดยเฉพาะเขื่อนวชิราลงกรณ และเขื่อนศรีนครินทร์ในจังหวัดกาญจนบุรี ต้องมีการบริหารจัดการน้ำควบคู่กัน แม้ว่าจะยังสามารถรองรับได้เพิ่มอีก 1,200 ลูกบาศก์เมตรต่อวินาที แต่จำเป็นต้องระบายน้ำเพิ่ม เนื่องจากช่วงปลายเดือนกันยายนถึงเดือนตุลาคม จะเกิดฝนตกขึ้นอีกจากอิทธิลมมรสุม อาจส่งผลให้อำเภอไทรโยค อำเภอหนองบัว และอำเภอเมือง จังหวัดกาญจนบุรี ได้รับผลกระทบบ้าง ซึ่งจะประสานผู้ว่าราชการจังหวัดและประชาชนในพื้นที่ก่อนล่วงหน้า 3 วันเพื่อเตรียมพร้อมรับมือ  รวมถึงจัดการจราจรทางน้ำในแม่น้ำปราจีนบุรีและแม่น้ำนายก ต้องมีการวางแผนบริหารจัดการน้ำ รองรับน้ำฝนที่อาจตกเพิ่มในอนาคตด้วย   สำหรับลุ่มเจ้าพระยาในพื้นที่ภาคกลางนั้น ได้ประสานการไฟฟ้าฝ่ายผลิตแห่งประเทศไทย และกรมชลประทาน ลดการระบายน้ำในเขื่อนภูมิพลและสิริกิติ์ลงอีก หากฝนตกมาเพิ่มขึ้นคาดว่าจะไม่ส่งผลกระทบ และยังสามารถรับน้ำได้อีก  เพราะทั้ง  2 เขื่อนนี้ปริมาณน้ำยังอยู่ในระดับต่ำกว่าร้อยละ 80

เลขาธิการ สทนช. กล่าวอีกว่า  แม้จากการประเมินฝนระลอกนี้ จะช่วยเติมเต็มน้ำในพื้นที่ที่มักประสบปัญหาภัยแล้ง แต่บางพื้นที่ฝนตกน้อย นายกรัฐมนตรี  ได้กำชับให้สำรวจอ่างเก็บน้ำทั้งหมด ทั้งขนาดใหญ่ ขนาดกลาง และขนาดเล็ก  หากมีปริมาณน้ำน้อยกว่าร้อยละ 60 ของความจุ ให้จัดทำแผนเติมน้ำ โดยกรมฝนหลวง จะประสานและประเมินสถานการณ์อีกครั้งในสัปดาห์หน้า